**Vejledning i udarbejdelse af årsplan (forslag for skoleåret 2023/24)**

Denne vejledning er et supplement til dokumentet ”Forslag til årsplan for skoleåret 2023/24”. For at få overblik over kursusforløbet og kursusugernes placering anvendes "Tuborg-klammer" i kalenderen.

I det følgende vises et forslag til et kursusforløb for en efterskole.

Kurset i eksemplet varer 42 uger.

**Kursusstart**

Kurset begynder med ”uge 1” søndag eftermiddag den 13. august med ankomst på skolen mellem klokken 13 og 14.

**Efterårsferie**

Der er efterårsferie i uge 42. Her er der tale om en kursusafbrydelse, og skolen må lukke ned, og eleverne kan ikke opholde sig på skolen

* Eleverne må rejse fredag den 13. oktober efter undervisningens ophør (der skal være mindst 1,5 times undervisning og/eller pædagogisk tilrettelagt samvær over middag), eller de kan vente med at rejse hjem til i løbet af lørdag den 14. oktober.
* Elevernes første feriedag er søndag den 15. oktober. Det er den første dag i kursusafbrydelsen
* Sidste feriedag er lørdag den 21. oktober. Det er den sidste dag i kursusafbrydelsen
* Eleverne skal møde på skolen igen i løbet af søndag den 22. oktober senest kl. 22.

Hvis man vil have efterårsferien til at tælle præcist én uge, er det et formelt krav, at eleverne kan opholde sig på skolen lørdag den 14. oktober og kan komme tilbage til skolen i løbet af søndag den 22. oktober som anført.

**Juleferie**

Her er der igen tale om en kursusafbrydelse. Kursusuge 18 deles i to, hvor de første tre dage ligger før jul og de fire sidste dage ligger efter nytår.

Der er juleferie fra onsdag den 20. december men eleverne kan rejse hjem den 19. december efter undervisningens ophør (mindst 1,5 times undervisning eller pædagogisk tilrettelagt samvær efter frokost) til og med tirsdag den 2. januar 2024.

Eleverne skal være på skolen igen i løbet af tirsdag den 2. januar. Normalt senest kl. 22.

Første dag i kursusafbrydelsen er den 20. december og sidste dag er tirsdag den 2. januar.

**Vinterferie**

Der er vinterferie i uge 7. Der er igen tale om en kursusafbrydelse, hvor skolen kan lukke ned.

Eleverne kan rejse fredag den 9. februar efter undervisningens ophør, eller de kan vente med at rejse til lørdag den 10. februar.

Elevernes første feriedag er søndag den 12. februar, som er den første dag af kursusafbrydelsen

Sidste feriedag er lørdag den 17. februar, som er den sidste dag af kursusafbrydelsen.

Eleverne skal møde på skolen igen i løbet af søndag den 18. februar.

**Påske - hvis skolen holder åbent i påsken**

Skolen holder i dette forslag åbent i uge 14, dvs. påskeugen. Skolen skal gennemføre undervisning mandag til onsdag, og undervisningen slutter onsdag den 5. april (mindst 1,5 times undervisning og/eller pædagogisk tilrettelagt samvær efter frokost). Eleverne kan rejse hjem onsdag efter undervisningens ophør, eller de kan vælge at blive på skolen.

Der er ikke tale om en kursusafbrydelse, og skolen skal derfor holde åbent for elever hele påsken for de elever, som ikke vil hjem i påsken, hvis påskeugen skal tælle som en hel kursusuge. De elever, der vælger at rejse hjem, skal møde på skolen i løbet af 2. påskedag, mandag den 10. april.

Hvis skolen lægger sin årsplan for påsken som vist i dette forslag, kan både uge 14 og 15 tælle med som en hel kursusuge. Det er dog et krav, at onsdag før påske og tirsdag efter påske er hele undervisningsdage.

**Påske - skolen holder lukket i påsken**

I sjældnere tilfælde holder en efterskole lukket i påskeugen (hele uge 14) I sådanne tilfælde kan eleverne rejse hjem fredag den 31. marts. Første dag i kursusafbrydelsen er 1. april og sidste dag 8. april. Vælger skolen denne løsning, skal den være opmærksom på, at hele uge 15 kun kan udløse tilskud, hvis eleverne har adgang til at opholde sig på skolen 2. påskedag, at der serveres mad, at en lærer er til stede, og at der er tale om en hel undervisningsdag om tirsdagen.

**St. Bededag**

Dagen er fjernet i kalenderen, da den formelt er afskaffet som helligdag fra og med 2024.

**Kristi Himmelfart**

Skolen er åben Kristi Himmelfartsdag torsdag den 18. maj og der er almindelig skoledag fredag den 19. maj. Mange skoler vælger dog at planlægge en flyttedag fredag den 19. maj, eller lægge undervisning søndag den 14. maj, således at eleverne kan vælge at rejse hjem onsdag den 17. maj efter endt undervisning. Læs om flyttedage i leksikonet.

Skolen skal være åben for ophold for elever, og der skal være lærer sat på tilsyn, når skolen er åben i Kristi Himmelfartsdagene.

**Skoleafslutning**

Skolen afslutter skoleåret lørdag den 29. juni med et afslutningsarrangement for elever og pårørende om eftermiddagen.

**Om flyttedage**

Der kan ikke ligge flyttedage hverken op til, eller i umiddelbar forlængelse af, en kursusafbrydelse. Ej heller første skoledag i august 2022 eller sidste skoledag i juni 2023. Der kan ikke ligge flyttedage onsdag før Skærtorsdag eller tirsdag efter 2. påskedag, hvis påsken skal tælle som en uge med tilskud. Det samme gælder fredag før pinselørdag og tirsdag efter 2. pinsedag, hvis ugen efter pinse skal tælle som en hel kursusuge.

*Rådgivningsteamet, marts 2022*